P.V. Pistorius (*16 Desember 1907, Rustenburg – † 24 Oktober 1972, Pretoria) was 'n professor in Grieks aan die Universiteit van Pretoria, predikant van die NG Kerk en skrywer van verskeie boeke oor die oudheid, met sy fokus veral op die Griekse klassieke wêreld. Onder die skuilnaam, P. de Villiers skryf hy ook ’n aantal populêre romans. Philippus Villiers Pistorius is op 16 Desember 1907 in die distrik Rustenburg gebore as die seun van Carl Wilhelm Frederick Theodore Pistorius (1871–1939) en Martha Josina van der Westhuizen (1877–1945). Sy skoolopleiding ontvang hy op Rustenburg. Hy studeer verder aan die Universiteit van Suid-Afrika, waar hy die B.A.- en B.A. Honneurs-grade verwerf. Daarna sit hy sy studies voort aan die Universiteit van Stellenbosch, waar hy die M.A.-graad en in 1931 die B.D.-graad behaal. Aan die Universiteit van Pretoria behaal hy in 1937 die D.Litt.-graad met ’n proefskrif oor Plotinus: ’n Studie in neoplatonisme (wat later in verwerkte vorm in Engels verskyn as Plotinus and neoplatonism: an introductory study).